Nuusbriewe Oekraine – NG Kerk Groot-Brakrivier
Kategorie: Nuusbriewe Oekraine
Nuusbriewe uit Oekraine
Gepubliseer op 13 April 2022 13 April 2022
Oekraïne: Michelle Potgieter
Vanaand is 'n koue en reënerige aand in Reni. Dit was 'n stil dag. Niemand mag uit hulle huise gaan nie. Van Vrydagaand tot Maandag oggend moet almal in die Odessa streek binnenshuis bly. Hulle verwag 'n lug aanval oor die naweek.
Ons kry af en toe waarskuwings op ons telefone "The Government of Ukraine has issued an air raid alert in your region." Maar die Here is 'n muur van vuur om ons en my geloof is sterker as ooit in die Here. Ek weet dat Sy vlerke oor ons is daarom sal ons vanaand rustig slaap.
More sal dit ses maande wees wat die Here vir Ockert kom haal het. Soveel het gebeur. Ons lewens is omgekeer. Party dae mis ek hom so dat dit ondraaglik is. Donderdag het ek vir Cilliers en Tanya gaan groet voor hulle Duitsland toe vertrek het. Ek stop die kar weer voor ons huis en sit die ligte af. Terwyl die musiek speel sit ek in die donker en kyk. Nou is ons net drie. Ek, Ivan en Benjamin. Ek sit en kyk na die huis hoe ons 26 jaar hier soveel herinneringe gehad het. Die herinneringe speel soos films voor my af. Hoe ons babas in die arm in en uit die hekkie gegaan het. Vyf kinders, kleuters, babas en dan tieners. Hoe ek en Ockert in die stof straat hand aan hand geloop het. Die blydskap oor elke roos wat in die voortuin blom en die rose wat tot bo ons kamervenster rank. Nou is die roosboom se takke nog lewensloos in die koue. Terwyl ek so in die donker sit en huil, voel ek net die Here se teenwoordigheid by my in die motor. Hy vat die seer weg en vertroos my en droog elke traan af. Hy is so naby aan die wat hart gebroke is. Nader as ooit.
Die volgende oggend gee Hy nuwe vreugde en ons maak kos vir die vlugtelinge, deel kospakkies uit aan gesinne wat swaar kry.
Hulle se dat daar meer as 15000 vlugtelinge in Reni is. Reni is 'n toevlugsoord! Ons ontvang elke dag vlugtelinge in ons kerkgebou en maak gratis etes. Ons sit by die tafels en luister na hul stories van hoe hulle gevlug het. Baie keer is dit net met die klere aan hul lywe. Ons gee klere, kos en verblyf. Almal in die gemeente help. Ons nooi hulle kerk toe en hulle kom. Van die mense geuig hoeveel genesing hulle ontvang het. 'n Vrou vertel hoe sy en haar man en kindertjies gevlug het. Dit was so erk dat sy in die kar flou geword het. Ons het ook warm etes na die grenspos geneem waar vlugtelinge tot drie dae wag om die land te verlaat. Dit is ' voorreg om nou hier te kan wees.
Die week het 'n ander gesinnetjie gekom met twee klein kindertjies. Die twee jarige dogtertjie het 'n seldsame sindroom wat net 70 mense in die wêreld ooit gehad het. Sulke kindertjies lewe net tot twee of drie jaar oud. Sy weeg maar 6kg en kan nie loop nie. Ek het nog nooit voorheen 'n baba gesien wat soveel vreugde uitstraal nie. Sy wil net drukkie gee en lag altyd. Die mamma vra hulp indien enige iemand van dokters weet wat met sulke kindertjies werk sodat sy behandeling kan kry. Nou met die oorlog kan hulle amper na enige land gaan as vlugtelinge.
Mari-Alena is veilig terug in Suid-Afrika. Cilliers en Tanya is veilig in Duitsland. Hannes-Joshua en Anastasia is oppad Amerika toe, hulle wag nog vir hul christelike werkers visums. En ons drie is veilig in Reni. Pappa Hannes en mamma Magda is veilig in Santa Rosa, Kalifornië.
Baie dankie dat julle bid en intree. Dankie vir elke boodskap en bemoediging.
Baie dankie vir elke bydrae en hulp. Ons waardeer dit oneindig baie. Vergewe asseblief as ek lank vat om boodskappe te antwoord. Ek is ver agter. Elke dag is ons besig van vroeg tot laat. Elke aand het ons gebed by die kerk. Ons is so dankbaar vir elkeen van julle. Dankie dat julle ons arms hoog hou.
Die Here is my Rots en my veilige vestig. Ek sal niks vrees nie.
Die Here is met ons. Hy is getrou en goed.
Gepubliseer op 12 Maart 2022 11 Mei 2022
Oekraïne – Nuusbrief van Michelle 8 Maart 2022
Ons is veilig en alles gaan goed onder omstandighede.
Ek wil net eers jammer sê dat ek so lanklaas geskryf het.
Ek kom net nie by al die e-posse uit nie. Dankie vir elke e-pos, bemoediging en boodskap. Ek sal elkeen nog antwoord.
Elke dag maak ons kos, deel kospakkies uit aan vlugtelinge en ook aan mense in die dorp wat nie kos het nie. Elke dag het ons gebed in die kerk.
Lees meer "Oekraïne – Nuusbrief van Michelle 8 Maart 2022"
Gepubliseer op 24 Februarie 2022 19 Maart 2022
Oekraïne – Dringende Gebedsbrief: Michele
Die Here sê in Johannes 14:27
Ons word vanmore wakker met die nuus dat Rusland op twee plekke Oekraine begin binneval het. Maar die Here se vrede is in ons harte. Ons weet dat Hy ons vashou en beskerm. Ek weet dat ons in Sy wil is.
Lees meer "Oekraïne – Dringende Gebedsbrief: Michele"
Gepubliseer op 14 Februarie 2022 19 Maart 2022
Oekraïne: Michelle se Nuusbrief 13 Februarie 2022
Dit is wonderlik om terug te wees in Oekraine. 'n Week is verby en daar het so baie gebeur.
Dit was ook moeilik en goed om in ons huis te wees. Dit is 'n groot aanpassing om self al die besluite te neem.
Nou verstaan ek eers hoe maklik die lewe met Ockert was. Hy het alles gereel en ek het net saamgery. Maar ek leer om meer en meer my Vader se stem te hoor en Hom te gehoorsaam.
Lees meer "Oekraïne: Michelle se Nuusbrief 13 Februarie 2022"
Gepubliseer op 3 Februarie 2022 20 Februarie 2022
Oekraïne – Reni Gebedsbrief: Ons is oppad!
Hiermee die nuus dat Michele, Cilliers en Ivan môre na die Oekraïne terugkeer – hulle doen dit met groot geloof dat hulle sal kan ingaan, aangesien die grense vir SA nog toe is. Ons kan vir hulle bid aangesien die risiko groot is dat hulle na Turkye sal moet terugkeer.
Liewe vriende en familie.
Die Here is goed. Alles is in Sy hand. Hy hou ons elke dag vas en vir Hom is alles moontlik. Hy maak deure oop en toe. Hy is almagtig.
Lees meer "Oekraïne – Reni Gebedsbrief: Ons is oppad!"
Lees meer "Oekraïne: Baie dankie vir 2021 – "oaks of righteousness" – Michelle"
Gepubliseer op 17 Desember 2021 7 Februarie 2022
Lees meer "Hart vir Oekraïne: Gebedsbrief Desember 2021"
Gepubliseer op 23 November 2021 23 November 2021
Oekraïne: Nuusbrief 23 November 2021
Hiermee Michele se maandelikse nuusbrief met gebedsversoeke vir julle inligting en voorbidding asb. Die stryd rakende die gebou word net erger, maar ons glo dat die Here vir hulle veg en wat daar gebeur is onwettig. Die stryd gaan al vir langer as 15 jaar aan – maar dit klink vir my op die oomblik dat hulle Ockert se dood nou sien om hulle dreigemente werklik uit te voer. Ons kan maar net saam met Michele – hulle bid.
Lees meer "Oekraïne: Nuusbrief 23 November 2021"
Gepubliseer op 9 November 2021 13 Maart 2022
Michele Potgieter – Reni, Oekraïne
Liewe gebedsvriende en familie
Gister was dit twee weke vandat die Here vir Ockert kom haal het. Presies twintig dae na my pa.
Wat ek hierdie maand deur gegaan het, kan ek nie woorde om sit nie. Maar ek gaan probeer. My hart is stukkend, gebreek. Ek kan dit nog nie tenvolle begryp nie. Maar, die Here is goed en Hy is getrou. Hy gee krag. Ek wil net Sy naam loof en prys want Hy dra ons wanneer ons op ons swakste is, dan maak Hy ons sterk.